Document ID: 32004D0639

KOMMISSIONENS BESLUTNING
af 6. september 2004
om betingelserne for import af tyresæd
(meddelt under nummer K(2004) 3364)
(EØS-relevant tekst)
(2004/639/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 88/407/EØF af 14. juni 1988 om fastsættelse af de veterinærpolitimæssige krav i forbindelse med handelen inden for Fællesskabet med frosset tyresæd og indførsel heraf (1), særlig artikel 8, stk. 1, artikel 10, stk. 2, og artikel 11, stk. 2, og
ud fra følgende betragtninger:
(1)
Ved Kommissionens beslutning 90/14/EØF (2) er der opstillet en liste over tredjelande, hvorfra der må importeres tyresæd.
(2)
Ved Kommissionens beslutning 91/277/EØF (3) er der fastsat bestemmelser om sundhedsbeskyttelse ved indførsel af frosset tyresæd fra Israel.
(3)
Ved Kommissionens beslutning 94/577/EF (4) er der fastsat dyresundhedsmæssige betingelser og bestemmelser om udstedelse af sundhedscertifikat for indførsel af tyresæd fra tredjelande.
(4)
Direktiv 88/407/EØF er blevet ændret ved Rådet direktiv 2003/43/EF (5), og det er nu nødvendigt at omarbejde Kommissionens beslutninger om import af tyresæd til Fællesskabet.
(5)
Listerne over tyrestationer og sædbanker, hvorfra medlemsstaterne skal tillade import af sæd fra tredjelande, opstilles og ajourføres i overensstemmelse med artikel 9, stk. 1, i direktiv 88/407/EØF, der også indeholder bestemmelser om, at de ajourførte lister skal gøres tilgængelige for offentligheden. Disse lister findes på webadressen http://europa.eu.int/comm/food/index_en.htm.
(6)
Det er fastsat i direktiv 2003/43/EF, der ændrer direktiv 88/407/EØF, at tyresæd fra den 1. januar 2005 skal opsamles, behandles og opbevares i overensstemmelse med de nye bestemmelser, der blev indført ved direktiv 2003/43/EF, for at den må importeres til Fællesskabet.
(7)
Det bør dog fortsat tillades, at lagre af tyresæd importeres under iagttagelse af bestemmelserne i direktiv 88/407/EØF i den ordlyd, der var gældende inden ændringen ved direktiv 2003/43/EF.
(8)
Artikel 2, stk. 2, i direktiv 2003/43/EF affattes derfor som følger:
-
Indtil den 31. december 2004 tillader medlemsstaterne import af tyresæd, der opsamles, behandles og opbevares inden den 31. december 2004 og ledsages af det standardcertifikat, der er gældende indtil de ændringer, der indføres ved direktiv 2003/43/EF, træder i kraft.
-
Medlemsstaterne tillader efter denne dato kun import af sæd, der er i overensstemmelse med disse tidligere bestemmelser, såfremt den er opsamlet, behandlet og opbevaret inden den 31. december 2004.
(9)
Det er derfor nødvendigt med et standardcertifikat for import af tyresæd, der opsamles, behandles og opbevares inden den 31. december 2004 og skal anvendes efter den 1. januar 2005.
(10)
Alle de oplysninger, der vedrører import af tyresæd, bør samles i én retsakt (listen over tredjelande, hvorfra import tillades, veterinærbestemmelserne for import samt listen over godkendte tyrestationer og sædbanker i de pågældende tredjelande), og beslutning 90/14/EØF, 91/277/EØF og 94/577/EF bør følgelig ophæves.
(11)
De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Medlemsstaterne tillader import af tyresæd fra de tredjelande, der er opført på listen i bilag I, i overensstemmelse med bestemmelserne i standarddyresundhedscertifikatet i bilag II, del 1, hvis sendingen er ledsaget af et sådant behørigt udfyldt certifikat.
2. Efter den 1. januar 2005 tillader medlemsstaterne dog import af tyresæd, der er opsamlet, behandlet og opbevaret inden den 31. december 2004, fra de tredjelande, der er opført på listen i bilag I, i overensstemmelse med bestemmelserne i standarddyresundhedscertifikatet i bilag II, del 2, hvis sendingen er ledsaget af et sådant behørigt udfyldt certifikat.
3. Den i stk. 1 omhandlede sæd skal opsamles efter den dato, hvor de pågældende tredjelandes kompetente nationale myndigheder har godkendt tyrestationen eller sædbanken.
Artikel 2
Beslutning 90/14/EØF, 91/277/EØF og 94/577/EF ophæves.
Artikel 3
Denne beslutning anvendes fra den 18. september 2004.
Artikel 4
Denne beslutning er rettet til medlemsstaterne.
Udfærdiget i Bruxelles, den 6. september 2004.

Labels: 3
6